Jedinice iz matematike za većinu od 28 učenika u jednom od razreda Tehničke škole Sisak navela je roditelje da prijave nastavnicu Radojku Škalabrin Agenciji za odgoj i obrazovanje.

Kršila i Pravilnik

Nadzor je provela viša savjetnica za matematiku prof. Nada Lesar. Njezin je zaključak da je nastava nedovoljno kvalitetna te da u njoj nema dovoljno sadržaja, zanimljivosti, interakcije i dinamike, posljedica čega je neuspjeh učenika. Nakon što je bila na satu matematike, viša savjetnica utvrdila je kako sat nema strukturu, motivirajuću najavu teme, dobro odabrane zadatke ni utvrđivanja ostvarenih ishoda.

– Na pitanje kako misli riješiti problem tolikog broja negativnih ocjena, nastavnica je odgovorila da ne zna, a na pitanje hoće li sve te učenike uputiti na popravni ispit, nije rekla ništa – kazala je glasnogovornica Agencije za odgoj i obrazovanje Antonela Nižetić Capković. Nada Lesar utvrdila je i da je u provođenju nastave Radojka Škalabrin ozbiljno povrijedila Pravilnik o načinima, postupcima i elementima vrednovanja učenika u osnovnoj i srednjoj školi.

– Nastavnici je predloženo da primjenjuje raznovrsne oblike i metode rada u nastavi te da se kontinuirano usavršava radi pronalaženja strategija za realizaciju kvalitetne, zanimljive i dinamične nastave. Pozvana je i da potpuno primjenjuje Pravilnik – kazala je Antonela Nižetić Capković.

Pozitivan pomak?

Agencija je nakon nadzora dobila i povratnu informaciju od roditelja koji je Radojku Škalabrin prijavio da se vide pozitivni pomaci i kod učenika i kod nastavnice. No, neki roditelji i dalje nisu zadovoljni.

– Posljednjih desetak godina učenici koji pohađaju tu školu imaju problema s gotovo svim nastavnicima matematike. U mjesec dana ne može se promijeniti nešto što je loše već godinama – kazao je anonimni roditelj. Ravnatelja škole Davora Malovića jučer nismo uspjeli dobiti za komentar.